Alex Killorn

Alexander Joseph Killorn (sündinud 14. septembril 1989 Halifaxis, Nova Scotias) on Kanada jäähokimängija, kes mängib NHL-i klubis Tampa Bay Lightning keskründajana.

Aastatel 2008–2012 mängis ta neli hooaega Harvardi Ülikooli jäähokimeeskonnas.

2007. aastal valiti ta NHL-i draftis Lightningi poolt 77. valikuna. 2012. aasta mais sõlmis ta klubiga kaheaastase lepingu. NHL-i tööseisaku tõttu debüteeris ta Lightningi meeskonnas alles hooaja 2012–13 teises pooles. Hooaja esimeses pooles mängis ta American Hockey League'i klubis Syracuse Crunch. Esimese värava NHL-is lõi Killorn 17. veebruaril 2013 mängus Florida Panthersi vastu.

16. märtsil 2019 tegi ta mängus Washington Capitalsi vastu oma NHL-i karjääri esimese kübaratriki.

2017. aasta maailmameistrivõistlustel võitis ta Kanada jäähokikoondise koosseisus hõbemedali.

Välislingid 
 Alex Killorn NHL.com lehel
 Alex Killorn hockeydb.com lehel

Kanada jäähokimängijad
Tampa Bay Lightningi mängijad
Sündinud 1989